Jong man dalk van rotse geslaan by HermanusFoto bloot ter illustrasie. (Foto: Unsplash / Shravan Acharya) ’n Soektog na ’n 25-jarige man wat Vrydag in die see by Hermanus in die Wes-Kaap verdwyn het, het teen Maandag nog niks opgelewer nie. Die Nasionale Seereddingsinstituut (NSRI) het Saterdag in ŉ verklaring gesê dat die man vermoedelik aas tussen die rotse versamel het toe ŉ reeks branders hom getref en van die rotse afgeslaan het. Die man, glo van ŉ plaas in die Hemel-en-Aarde-vallei, is die laaste keer op die rotse oorkant die Windsor-hotel gesien. ŉ Reddingspan van die NSRI in Hermanus is dadelik ontbied nadat ŉ voormalige lid van dié instituut die voorval aangemeld het. Die polisie en plaaslike buurtwag is ook ontbied. Kapt. Frederick van Wyk, polisiewoordvoerder, het Maandag aan Maroela Media gesê dat die man en sy vriendin voor die voorval glo ontbyt by ’n plaaslike restaurant geëet het. “Daarna het die vrou op die rotse ontspan terwyl die man na aas gesoek het. Terwyl sy foto’s van hom geneem het, het sy agtergekom hy is weg en alarm gemaak. “Soek- en reddingspanne is gekontak om in die water na die man te soek. Die polisie het ook die gebied te voet deursoek.” Volgens die NSRI en die polisie is die man nog nie opgespoor nie en duur die soektog en ondersoek voort. “Ons gedagtes is by die man se familie, lewensmaat en vriende gedurende hierdie moeilike tyd,” het die NSRI in hul verklaring gesê.